तृप्ता बड़ी खुश ही जे ओह् भाई जी कन्ने सरकारी दौरे पर जा करदी ऐ। उदे पैर गै भुंञा नेईं हे पवै दे। सारें कशा बधिया टैबी दी साढ़ी पाइयै उन्न पशमीने दा धुस्सा कड्ढियै उप्पर लैता। जेलै ओह् रौनकसिंहै कन्ने कारै च बेहियै जा करदी ही, उसी बझोआ दा हा उयै मनिस्टरानी ऐ। उदा दमाग शमान छोहा दा हा। जैसिंह हसब-ममूल कारै दे अग्गें-अग्गें स्कूटरै पर गाडै दी तरां जा करदा हा। दपैह्री तगर पार्टी दे दफतरै च शोपेइआं दे कारकुनें दियां मीटिंगां हुन्दियां रेहियां।